આ સપનું સાકાર કરવા સિદ્ધરમૈયાએ ડિસેમ્બરમાં નિષ્ણાતોની બનેલી નાગમોહનદાસ સમિતિ રચી. સાત સભ્યોની બનેલી આ સમિતિનું વડપણ હાઈકોર્ટના નિવૃત્ત જજ એચ. એન. નાગમોહનદાસે કર્યું હતું. આ સમિતિએ ૨ માર્ચ ૨૦૧૮ના રોજ તેનો અહેવાલ સરકારને સુપરત કર્યો હતો. હકીકતમાં તો આ સમિતિએ કોંગ્રેસીઓની બદદાનતને માફક આવે તેવો જ અહેવાલ આપવાનો હતો. તેથી સમિતિએ એવી જ ભલામણ કરી કે લિંગાયતને હિન્દુ ધર્મમાંથી અલગ કરવામાં આવે. પોતાના મનનું ધાર્યું થતાં કોંગ્રેસીઓ ગેલમાં આવી ગયા અને કર્ણાટકના કાયદાપ્રધાન ટીબી જયચન્દ્રએ નાટક કરતાં કહ્યું કે, "વિવિધ મુદ્દે કેબિનેટમાં બે દિવસ સુધી ચર્ચા કરીને અમે નક્કી કર્યું છે કે નાગમોહનદાસ સમિતિની ભલામણ સ્વીકારવી. સમિતિએ ભલામણ કરી હતી કે લિંગાયતોને ધાર્મિક લઘુમતીનો દરજ્જો આપવો જોઈએ. લિંગાયતોએ તેમને અલગ દરજ્જો મળે તે માટે રજૂઆત કરી હતી જ્યારે પરંપરાગત રીતે ભાજપને ટેકો આપતાં વીરાશૈવોએ અલગ દરજ્જા માટે માગણી કરી નહોતી. કર્ણાટક - ભાજપના પૂર્વમુખ્યમંત્રી યેદુરપ્પા પોતે લિંગાયત પંથના હોવાથી કોંગ્રેસે તેમની સામે જ લિંગાયત કાર્ડ ખેલીને ભાજપને સાણસામાં લેવાનો પ્રયત્ન કર્યો છે. આમ કોંગ્રેસે લિંગાયતોના મતો મેળવવા માટે આખીયે શતરંજ ગોઠવી દીધી. કોઈ પણ રાજ્યની સરકાર કોઈ સંપ્રદાયને લઘુમતી ધર્મ તરીકે માન્યતા આપી દે એટલે તે આપોઆપ કાયદાની દૃષ્ટિએ લઘુમતી ધર્મ બની નથી જતો. તે માટે કેન્દ્ર સરકારની મંજૂરી પણ જરી હોય છે. કર્ણાટક સરકારે લિંગાયતને ધર્મ તરીકે માન્યતા આપીને પોતાનો દાવ ખેલી દીધો છે. મુદ્દો હવે કેન્દ્રમાં સરકારના હાથમાં છે. જો ભાજપ તેની નીતિ મુજબ હિન્દુ પ્રજામાં ભાગલા પાડવાનો ઇનકાર કરીને લિંગાયતને ધર્મ તરીકે માન્યતા આપવાનો ઇનકાર કરે તો લિંગાયત નારાજ થાય અને જો ભાજપ લિંગાયતને ધર્મ તરીકે માન્યતા આપી દે તો સિદ્ધારમૈયાને જશ મળી જાય તેમ છે. શું થશે તે સમય જ બતાવશે પણ કોંગ્રેસની મેલી મુરાદ છે એ નક્કી છે.